MOJE PRIJATELJSTVO, SLUČAJ-NO (english)

Na prostoru Karlovačke županije živimo kao manjina preko 40 godina, kada je moj djed Muhamed Munjaković doselio u Hrvatsku sa svojom obitelji. Uklopili smo se u sredinu sa domaćim stanovnicima koji su imali drugu vjeru i druge običaje. Dobro smo prihvaćeni, družimo se, pomažemo jedni drugima kao da smo oduvijek zajedno. Upoznali smo se s drugim običajima, s drugom vjerom i isto tako i svojim djelima prezentirali svoje običaje, svoju vjeru. Svaki dan obilazimo jedni druge i jednostavno se dužimo. Pošto živimo na selu, u živopisnoj Šiljkovači kod povijesnog Cetingrada na samoj granici s Bosnom i Hercegovinom, uvijek ima nekog posla na selu i u tim situacijama međusobno se pomažemo. Bez obzira na različitosti pohađamo iste škole i učimo iste jezike i družimo se kao da smo jedno. Nitko nikoga ne osuđuje bez obzira na postojeće razlike. Jer naše razlike su naše bogatstvo s kojim smo prepoznatljivi.

Naši susjedi slave različite blagdane i pozivaju i nas da dođemo kod njih. Tako i mi njih pozivamo, na primjer, na Bajram u našu kuću. Za Bajram sam pozvala svoju blisku prijateljicu Anamariju koja je druge vjere, da dođe kod mene. Ona se, dakako, uklopila uz moju rodbinu i obitelj. Jednostavno moja draga Anamarija je postala dio mene i bez nje bi mi život i igra bili nepotpuni. Tu i tamo me je propitkivala o nekim običajima. Na primjer, rekla sam joj da se ujutro nakon izlaska sunca klanja (obavlja) bajram-namaz. U džamiju idu klanjati pretežno muškarci dok žene kod kuće pripremaju poslastice i razna jela. Rekla sam joj da nakon klanjanja muslimani idu na mezarja (groblja) prisjećajući se tako svojih umrlih. Kada se vrate kućama, obitelji se druže sa svojim prijateljima i ostalima. Očevi i majke darivaju svoju djecu raznim poklonima. Ona mi je rekla da joj se sviđaju takvi blagdani i da nema baš puno razlike u našim vjerama. I ja sam dobila poklon od svojih roditelja. Taj bajramski poklon podijelila sam upravo s njom jer je doživljavam kao dio sebe i nezamislivo mi je da u tim sretnim trenutcima budem bez nje. Moje dijeljenje bajramskog poklona s njom bio je nastavak na njeno dijeljenje božićnog poklona sa mnom. A s kim se dijeli? Upravo s onim tko ti je srcu prirastao. Naši roditelji su od prvog dana gajili lijepe odnose i mi smo samo nastavak tih dobrih međususjedskih odnosa koje svakim danom i djelom nastojimo oplemeniti i obogatiti. Smatram da nas je Svevišnji Bog, kojeg ja zovem Uzvišeni Allah, spojio i usmjerio jedne ne druge jer mi smo jedni drugima najljepši poklon. Tako nas uče naši vjeroučitelji Admir efendija i Željko. To je naša prednost što imamo one koji se mogu slijediti, a oni zapravo to i jesu jer nam trasiraju put kojim trebamo hoditi.

Shvatili smo da smo došli u pravi raj i pravo okruženje. Naši životi na ovom dijelu zemaljske kugle su naši i džennet i raj. Vidjeli smo da nitko nikoga ne razlikuje po vjeri ili po bilo kojoj osnovi. Svi se družimo i provodimo blagdane zajedno. Upamtila sam poruku, gdje god došli treba se uklopiti u okolinu kao što smo i mi, trebamo svoje primjenjivati kao što mi to primjenjujemo i ne sramimo se svog identiteta, trebamo tuđe uvažavati kao što mi uvažavamo, treba shvatiti da svi dolazimo iz istog Izvora i na kraju ćemo se svi vratiti tom Izvoru. Uspjeli smo do dana današnjeg ostati u slozi s drugima u našem prirodom bogatom kraju. Jedino od našeg živopisnog kraja bogatiji smo mi sami jer imamo jedni druge. To nema alternativu. To nije suživot, to je život. Mi tako živimo jer osjećamo i djelujemo. Naša djela to pokazuju. Mi to potvrđujemo. I hvala Bogu što je to tako. El-hamdulillah! Ja to s radošću prihvaćam. Ne treba zaboraviti da nijedno prijateljstvo nije slučajno. To sebi opisujem na ovaj način u kombinaciji s engleskim jezikom: slučaj NO. Moje prijateljstvo nije slučajno, ono je namjerno iz želje i poriva, iz dubine nas samih, jer moja prijateljica Anamarija i ja želimo tako. Mi smo kao i bajramski i božićni pokloni jer jedna drugoj smo poklon.

**Ime i prezime autora**: Ramiza Munjaković

**Razred**: sedmi

**Ime i podatci za kontakt nastavnika:**

Admir Muhić, vjeroučitelj islamskog vjeronauka,

tel. +385(0)98/194-27-14, e-mail adresa: [admir.muhic@skole.hr](mailto:admir.muhic@skole.hr)

**Naziv i adresa škole:**

Osnovna škola Cetingrad,

Ivana Frankopana Cetinskog 11,

Cetingrad 47 222,

Republika Hrvatska